Tadbirkorlik subyektlari faoliyatida tekshiruvlar o‘tkazishni muvofiqlashtirish tartibini takomillashtirish chora-tadbirlari to‘g‘risida

Joriy yilning 22-avgust kuni o‘tkazilgan O‘zbekiston Respublikasi Prezidentining tadbirkorlar bilan ochiq muloqoti doirasida belgilangan ustuvor vazifalar ijrosini ta’minlash, shuningdek, tadbirkorlik subyektlari faoliyatiga asossiz aralashuvlarning oldini olish, nazorat qiluvchi organlarning mas’uliyatini oshirish va faoliyati ochiqligini ta’minlash maqsadida:
 1. O‘zbekiston Respublikasi Prezidentining 2021-yil 15-sentabrdagi PF-6314-son Farmoniga muvofiq Tadbirkorlik subyektlarining huquqlari va qonuniy manfaatlarini himoya qilish bo‘yicha vakil (keyingi o‘rinlarda — Tadbirkorlarning huquqlarini himoya qilish bo‘yicha vakil) tomonidan tadbirkorlik subyektlari faoliyatini tekshirish jarayonlarini muvofiqlashtirish va ularning ochiqligini ta’minlash, shuningdek, davlat nazorati funksiyalari, majburiy talablar va tadbirkorlik subyektlari faoliyatini tekshirish huquqiga ega mansabdor shaxslarning elektron reyestrlarini yuritish imkonini beruvchi “Yagona davlat nazorati” axborot tizimi ishga tushirilganligi ma’lumot uchun qabul qilinsin.
 2. Belgilansinki, nazorat qiluvchi organlar tomonidan 2022-yil 1-noyabrdan boshlab:
 tadbirkorlik subyektlari faoliyatida o‘tkaziladigan barcha tekshiruvlar “Yagona davlat nazorati” axborot tizimida ro‘yxatga olinadi. Bunda, tadbirkorlik subyektlari faoliyatida mazkur tizimda ro‘yxatga olinmagan tekshiruvlarni o‘tkazish noqonuniy hisoblanadi;
 tadbirkorlik subyektlari faoliyatida o‘tkazilgan tekshiruvlarning natijalari hamda profilaktika tadbirlari to‘g‘risida ma’lumot tekshiruv yoki profilaktika tadbirlari tugagan kundan boshlab uch kun muddatda “Yagona davlat nazorati” axborot tizimiga kiritiladi.
 3. Shunday tartib o‘rnatilsinki, unga muvofiq:
 a) nazorat qiluvchi organlar:
 “xavfni tahlil etish” tizimi natijalariga asosan o‘tkaziladigan tekshiruvlarning boshlanishi haqida kamida 10 ish kuni oldin tadbirkorlik subyektini xabardor qiladi;
 tadbirkorlik subyektining ilgari tekshirilgan faoliyat davridagi predmeti va obyekti bo‘yicha qayta tekshiruv o‘tkazishga va tadbirkorlik subyekti tomonidan avval taqdim etilgan hujjatlarni talab qilishga haqli emas;
 tadbirkorlik subyektlari uchun profilaktika tadbirlarini Tadbirkorlarning huquqlarini himoya qilish bo‘yicha vakil bilan kelishilgan reja-grafiklar asosida tadbirkorlik subyektlari moliya-xo‘jalik faoliyatiga aralashmagan holda seminarlar, ommaviy muhokamalar, ommaviy axborot vositalarida chiqishlar, “ochiq eshiklar kuni” tadbirlarini tashkil etish, shuningdek, tarqatma material va qo‘llanmalar bilan ta’minlash, tavsiya va xabarlar yuborish shakllarida amalga oshiradi;
 b) tadbirkorlik subyektlari nazorat qiluvchi organlarning mansabdor shaxslarini quyidagi hollarda tekshiruv o‘tkazish uchun o‘z hududiga qo‘ymaslik huquqiga ega:
 tekshiruv o‘tkazish to‘g‘risidagi buyruq o‘rnatilgan tartibda rasmiylashtirilmaganda;
 tekshiruv belgilangan tartibda Tadbirkorlarning huquqlarini himoya qilish bo‘yicha vakil bilan kelishilmaganda yoki u xabardor etilmaganda;
 tadbirkorlik subyektlari faoliyatini tekshirish huquqini beruvchi maxsus guvohnoma mavjud bo‘lmaganida;
 ular Tekshiruvlarni ro‘yxatga olish kitobiga ma’lumotlarni kiritishdan bosh tortganida;
 v) 2023-yil 1-yanvardan boshlab nazorat qiluvchi organlarga “Yagona davlat nazorati” axborot tizimidagi davlat nazorati funksiyalari reyestriga kiritilmagan funksiyalar bo‘yicha tadbirkorlik subyektlari faoliyatida tekshiruvlar o‘tkazish taqiqlanadi.
 4. Adliya vazirligi Tadbirkorlarning huquqlarini himoya qilish bo‘yicha vakil, Savdo-sanoat palatasi va nazorat qiluvchi organlar bilan birgalikda 2022-yil 1-noyabrga qadar davlat nazorati funksiyalari va tekshiruvlarni qisqartirish bo‘yicha takliflarni Strategik islohotlar agentligining kengashiga kiritsin.
 5. Nazorat qiluvchi organlar Tadbirkorlarning huquqlarini himoya qilish bo‘yicha vakilga:
 bir oy muddatda tegishli normativ-huquqiy hujjatlar va texnik jihatdan tartibga solish sohasidagi normativ hujjatlarga havola qilgan holda majburiy talablar ro‘yxatini;
 majburiy talablar o‘zgargan taqdirda, o‘zgartirish kiritilgan sanadan boshlab bir hafta muddatda yangilangan majburiy talablar ro‘yxatini taqdim etsin. 
 6. Tadbirkorlarning huquqlarini himoya qilish bo‘yicha vakil O‘zbekiston Respublikasi Prezidentining 2021-yil 15-sentabrdagi PF-6314-son Farmoni talablariga muvofiq, “Yagona davlat nazorati” tizimida davlat nazorati funksiyalari, majburiy talablar, tadbirkorlik subyektlari faoliyatini tekshirish huquqiga ega mansabdor shaxslarning elektron reyestrlari lozim darajada (dolzarb) va barcha uchun ochiq holatda yuritilishini ta’minlasin.
 7. Nazorat qiluvchi organlar tomonidan tadbirkorlik subyektlari faoliyatida tekshiruvlar va profilaktika tadbirlarini o‘tkazish tartibi to‘g‘risidagi nizom ilovaga muvofiq tasdiqlansin.
 8. Vazirlar Mahkamasi bir oy muddatda Tekshiruvlarni ro‘yxatga olish kitobini to‘ldirish tartibini, shuningdek, nazorat qiluvchi organlarning “xavfni tahlil etish” tizimlariga qo‘yiladigan minimal talablarni tasdiqlasin.
 9. Tadbirkorlarning huquqlarini himoya qilish bo‘yicha vakil ikki oy muddatda manfaatdor vazirlik va idoralar bilan birgalikda qonunchilik hujjatlariga ushbu qarordan kelib chiqadigan o‘zgartirish va qo‘shimchalar to‘g‘risida Vazirlar Mahkamasiga takliflar kiritsin.
 10. Mazkur qarorning ijrosini samarali tashkil qilishga mas’ul va shaxsiy javobgar etib Tadbirkorlarning huquqlarini himoya qilish bo‘yicha vakil D.S. Qosimov hamda nazorat qiluvchi organlar rahbarlari belgilansin.
 Qaror ijrosini muhokama qilib borish, ijro uchun mas’ul idoralar faoliyatini muvofiqlashtirish va nazorat qilish O‘zbekiston Respublikasining Bosh vaziri A.N. Aripov va O‘zbekiston Respublikasi Prezidenti Administratsiyasi rahbari S.U. Umurzakov zimmasiga yuklansin.
 1. Ushbu Nizom nazorat qiluvchi organlar va ularning tarkibiy hamda hududiy bo‘linmalari (keyingi o‘rinlarda — nazorat qiluvchi organlar) tomonidan tadbirkorlik subyektlari faoliyatida tekshiruvlar va profilaktika tadbirlarini o‘tkazish tartibini belgilaydi.
 2. Ushbu Nizomda quyidagi asosiy tushunchalar qo‘llaniladi:
 vakolatli organ — qonunchilik bilan tadbirkorlik subyektlari faoliyatida tekshiruvlarni muvofiqlashtirish hamda nazorat qiluvchi organlar tomonidan tadbirkorlik subyektlari faoliyatida tekshiruvlar o‘tkazilishining qonuniyligi ustidan nazoratni amalga oshirishga vakolat berilgan tashkilot;
 nazorat qiluvchi organlar — tadbirkorlik subyektlari faoliyatini davlat tomonidan nazorat qilishga qonunchilik bilan vakolat berilgan vazirlik, idora, ularning tizimidagi bo‘linmalar va boshqa tashkilotlar;
 nazorat qiluvchi organ mansabdor shaxsi — vaqtincha yoki maxsus vakolat bo‘yicha tadbirkorlik subyektlari faoliyatini nazorat qiluvchi, tadbirkorlik subyektlarida yuridik ahamiyatga ega harakatlarni hamda ma’muriy yoki sud organlarida mazkur vazifalarni amalga oshiruvchi shaxs;
 tadbirkorlik subyektlari — belgilangan tartibda davlat ro‘yxatidan o‘tgan hamda tadbirkorlik faoliyatini amalga oshirayotgan yuridik va jismoniy shaxslar;
 tekshiruv — tadbirkorlik subyekti tomonidan faoliyatini tartibga soluvchi qonunchilikka qay darajada rioya etilayotganligini tekshirish uchun kerakli materiallar, hujjatlar yoki ularning faoliyatiga doir ma’lumotlarni olish hamda muayyan harakatlarni amalga oshirish orqali nazorat qiluvchi organlar tomonidan o‘tkaziladigan nazorat tadbiri;
 tekshiruv dasturi — tadbirkorlik subyektlari faoliyatida o‘tkaziladigan tekshiruvning nazorat savolnomasi;
 “Yagona davlat nazorati” axborot tizimi (keyingi o‘rinlarda — Axborot tizimi) — tadbirkorlik sohasida davlat nazorati bilan bog‘liq katta hajmdagi ma’lumotlarni yig‘ish, tahlil qilish va qayta ishlash imkonini beruvchi hamda nazorat qiluvchi organlar tomonidan tadbirkorlik subyektlari faoliyatida tekshiruv o‘tkazish tashabbusini (kelishish yoki xabardor etish orqali), o‘tkaziladigan tekshiruvlarni va ular natijalarini ro‘yxatga olishni ta’minlovchi elektron axborot tizimi.
 3. Tekshiruvni o‘tkazish vakolatli organ bilan kelishgan yoki uni xabardor etgan holda Axborot tizimida ro‘yxatga olish orqali amalga oshiriladi.
 Axborot tizimi texnik sabablarga ko‘ra ishlamagan taqdirda tekshiruv o‘tkazishni kelishish va xabardor etish keyinchalik Axborot tizimga kiritish sharti bilan qog‘oz shaklida rasmiylashtirilishi mumkin.
 Nazorat qiluvchi organ va vakolatli organ o‘rtasidagi davlat siri bilan bog‘liq bo‘lgan tekshiruvlarni o‘tkazishga oid axborot almashinuvi davlat sirlarini saqlash to‘g‘risidagi qonunchilikda belgilangan tartibda amalga oshiriladi hamda bunday tekshiruvlar Axborot tizimida ro‘yxatga olinmaydi.
 4. Tekshiruv o‘tkazishda tadbirkorlik subyektlari quyidagi huquqlarga ega:
 nazorat qiluvchi organlar mansabdor shaxslarining tekshiruv masalalariga aloqasi bo‘lmagan talablarini bajarmaslik;
 tekshiruv o‘tkazishda shaxsan yoki o‘z vakili orqali ishtirok etish;
 talab qilib olinayotgan hujjatlarni, agar ushbu hujjatlar yoki ularning nusxalari tadbirkorlik subyekti tomonidan nazorat qiluvchi organga oldingi o‘tkazilgan tekshiruvlarda taqdim etilgan bo‘lsa, taqdim etmaslik;
 ekspertni rad etish va ekspertni o‘zi ko‘rsatgan shaxslar orasidan tayinlash to‘g‘risida iltimos qilish;
 nazorat qiluvchi organ mansabdor shaxsining ruxsati bilan ekspertiza o‘tkazishda ishtirok etish va ekspertga tushuntirishlar berish, ekspertning xulosasi bilan tanishish;
 tekshiruv materiallari bilan tanishish va tekshiruv dalolatnomasini olish;
 nazorat qiluvchi organlar mansabdor shaxslarining noqonuniy xatti-harakatlari yuzasidan, shuningdek, belgilangan tartibda tekshiruv natijalari ustidan shikoyat qilish;
 tekshiruvni o‘tkazish to‘g‘risidagi buyruq (qaror, farmoyish) belgilangan tartibda rasmiylashtirilmagan va buyruq nusxasi tadbirkorlik subyektiga berilmagan, tekshiruv belgilangan tartibda vakolatli organ bilan kelishilmagan yoki u xabardor etilmagan, tadbirkorlik subyektlari faoliyatini tekshirish huquqini beruvchi maxsus guvohnoma mavjud bo‘lmagan, Tekshiruvlarni ro‘yxatga olish kitobiga ma’lumotlarni kiritishdan bosh tortilgan hollarda, nazorat qiluvchi organ mansabdor shaxslarini tekshiruv o‘tkazish uchun o‘z hududi va binolariga qo‘ymaslik, tadbirkorlik subyekti tegishli hujjatlarni olishdan bosh tortgan hollar bundan mustasno.
 Tadbirkorlik subyektlari qonunchilikda belgilangan boshqa huquqlarga ham ega.
 5. Tekshiruvlarni o‘tkazishda tadbirkorlik subyektlarining majburiyatlari:
 nazorat qiluvchi organlar mansabdor shaxslarining qonuniy faoliyatiga to‘sqinlik qilmaslik, ularning tekshiruv bilan bog‘liq qonuniy talablarini bajarish;
 tekshiruvni o‘tkazayotgan nazorat qiluvchi organlarning mansabdor shaxslariga tekshiruv bilan bog‘liq, shu jumladan, elektron axborot tashuvchi vositalarda saqlanadigan hujjatlar va axborotni o‘rganish hamda tahlil qilish imkoniyatini ta’minlash.
 Tadbirkorlik subyektlari zimmasida qonunchilikda belgilangan boshqa majburiyatlar ham bo‘lishi mumkin.
 6. Tekshiruvlarni o‘tkazishda nazorat qiluvchi organlar mansabdor shaxslarining huquqlari:
 tadbirkorlik subyektining tekshiruv bilan bog‘liq, shu jumladan, elektron axborot tashuvchi vositalarda saqlanadigan hujjatlari va ma’lumotlarini talab qilib olish va o‘rganish;
 tadbirkorlik subyektining hududlari va binolarini ko‘zdan kechirish;
 tekshirilayotgan tadbirkorlik subyektlariga aniqlangan qoidabuzarliklarni bartaraf etish to‘g‘risida bajarilishi majburiy bo‘lgan ko‘rsatmalar berish;
 tekshiruvlar davomida tadbirkorlik subyektini yozma bildirish asosida nazorat qiluvchi organga u tomonidan tekshiruv bilan bog‘liq tushuntirishlar berishga chaqirish;
 tegishli davlat hokimiyati va boshqaruv organlari, tadbirkorlik subyektlari mulkdorlari oldiga aybdor shaxslarning javobgarligi to‘g‘risidagi masalani qo‘yish;
 tekshiruvga auditorlik tashkilotlarini va (yoki) ekspertlarni belgilangan tartibda shartnoma asosida jalb etish;
 qonunchilikda nazarda tutilgan hollarda tegishli javobgarlik choralarini qo‘llash.
 Nazorat qiluvchi organlar qonunchilikda belgilangan boshqa huquqlarga ham ega.
 7. Tekshiruvlarni o‘tkazishda nazorat qiluvchi organlar mansabdor shaxslari quyidagilarga majbur:
 tekshirilayotgan tadbirkorlik subyektlariga tekshiruv o‘tkazish huquqini beruvchi zarur hujjatlarni ko‘rsatish;
 tadbirkorlik subyektlari faoliyatiga xalal bermaslik;
 tadbirkorlik subyektini tekshiruv maqsadi, tadbirkorlik subyektining huquqlari va majburiyatlari bilan tanishtirish;
 Tekshiruvlarni ro‘yxatga olish kitobiga qonunchilikda belgilangan tartibda tekshiruvlar haqidagi yozuvlarni kiritish;
 davlat siri, tijorat yoki boshqa sirlar saqlanishini ta’minlash;
 tekshiruvlar natijalarini dalolatnoma bilan rasmiylashtirib, uning bir nusxasini tekshiruv tugagan kuni tekshirilayotgan tadbirkorlik subyektida qoldirish;
 tekshiruv natijalarini Axborot tizimiga kiritish;
 profilaktika tadbirlarini o‘tkazish;
 huquqbuzarlik holatlari aniqlangan taqdirda qonunchilikda nazarda tutilgan choralarni ko‘rish.
 Nazorat qiluvchi organlar mansabdor shaxslarining zimmasida qonunchilikda belgilangan boshqa majburiyatlar ham bo‘lishi mumkin.
 8. Nazorat qiluvchi organlar quyidagi asoslardan biri mavjud bo‘lganda vakolatli organga tekshiruv o‘tkazishni tashabbus qilishga haqli:
 jismoniy va yuridik shaxslarning qonunchilik buzilishi yuzasidan murojaatlari, anonim murojaatlar bundan mustasno;
 “xavfni tahlil etish” tizimining natijalari;
 boshqa davlat organlari tomonidan qonunchilik buzilishi to‘g‘risida taqdim etilgan ma’lumotlar;
 ommaviy axborot vositalari va boshqa axborot manbalaridan, shu jumladan, Internet jahon axborot tarmog‘idan qonunchilik buzilishi to‘g‘risida olingan ma’lumotlar.
 Ushbu banddagi asoslar bo‘yicha tadbirkorlik faoliyatida tekshiruv o‘tkazishni tashabbus qilishda, dastlab nazorat qiluvchi organ tomonidan tekshiruv o‘tkazilishi rejalashtirilayotgan tadbirkorlik subyektining amalda faoliyat ko‘rsatayotganligi o‘rganib chiqilishi lozim.
 Tadbirkorlik subyektlari faoliyatida tekshiruvlarni o‘tkazish tashabbusi, ular tomonidan qonunbuzilishlarga yo‘l qo‘yilishining oldini olish bo‘yicha profilaktika tadbirlari belgilangan tartibda o‘tkazilgandan so‘ng amalga oshiriladi, soliq tekshiruvlari, jinoyat ishlari va tezkor-qidiruv faoliyati doirasida, shuningdek, qonunchilik hujjatlari buzilishi yuzasidan murojaatlar va ma’lumotlar asosida o‘tkaziladigan tekshiruvlar bundan mustasno.
 9. Tadbirkorlik subyektlari faoliyatida bir kunlik muddatda o‘tkaziladigan tekshiruvni kelishish uchun buyurtma nazorat qiluvchi organning hududiy bo‘linmasi orqali vakolatli organning hududiy bo‘linmalariga kiritiladi.
 Muddati bir kundan ortiq bo‘lgan tekshiruvni kelishish uchun buyurtma nazorat qiluvchi organning markaziy apparati tomonidan vakolatli organga kiritiladi.
 Nazorat qiluvchi organning markaziy apparati tomonidan tadbirkorlik subyektlari faoliyatida o‘tkaziladigan tekshiruvlarni kelishish uchun buyurtma nazorat qiluvchi organning markaziy apparati tomonidan vakolatli organga kiritiladi.
 10. Nazorat qiluvchi organning tuman (shahar) bo‘linmasi tashabbusi bilan o‘tkaziladigan tekshiruvlarni kelishish tekshiruvga asos bo‘lgan hujjatlarni axborot-kommunikatsiya texnologiyalaridan foydalangan holda ushbu organning hududiy bo‘linmasi orqali vakolatli organning hududiy bo‘linmalariga taqdim etish orqali amalga oshiriladi.
 11. Nazorat qiluvchi organ tomonidan tekshiruvni kelishish uchun Axborot tizimiga quyidagi ma’lumotlarni ko‘rsatgan holda buyurtma kiritiladi:
 tekshiruv o‘tkazadigan nazorat qiluvchi organ nomi;
 tekshiruv o‘tkaziladigan tadbirkorlik subyektining nomi (filiali yoki shoxobchasi), soliq to‘lovchining identifikatsiya raqami yoki jismoniy shaxsning shaxsiy identifikatsiya raqami, IFUT kodi va manzili;
 tekshiruv o‘tkazish uchun asos;
 talablari buzilishi mumkin bo‘lgan normativ-huquqiy hujjat to‘g‘risidagi ma’lumot;
 tekshiruv o‘tkazish muddati;
 tekshiruv predmeti;
 tekshiriladigan faoliyat davri.
 Tekshiruv predmeti talablari tekshiriladigan faoliyatga doir normativ-huquqiy hujjatlarga to‘la mos bo‘lishi shart.
 12. Ushbu Nizomning 8-bandida ko‘rsatilgan asoslar bo‘yicha batafsil ma’lumotlar va tasdiqlovchi hujjatlar nusxalari, tadbirkorlik subyektlari uchun profilaktika tadbirlari o‘tkazilganligi bo‘yicha tasdiqlovchi hujjatlar nusxalari va (yoki) ma’lumotlar hamda tekshiruv dasturi buyurtmaga ilova sifatida Axborot tizimiga kiritiladi.
 Tekshiruv dasturi ushbu Nizomning 8-bandida ko‘rsatilgan asoslar doirasida tuzilishi va nazorat qiluvchi organ rahbari tomonidan tasdiqlanishi shart.
 13. Tekshiruvni kelishish uchun buyurtma vakolatli organ va uning hududiy bo‘linmalari tomonidan uch ish kunidan kechiktirmasdan ko‘rib chiqiladi hamda tekshiruvni o‘tkazishni kelishish yoki rad etish to‘g‘risida qaror qabul qilinadi.
 14. Tekshiruv o‘tkazishni kelishish yoki rad etish to‘g‘risidagi qaror qabul qilingan kundan boshlab bir ish kunidan kechikmasdan nazorat qiluvchi organga yuboriladi.
 Tekshiruv o‘tkazishni rad etish to‘g‘risidagi qaror quyidagi asoslar mavjud bo‘lganda qabul qilinadi:
 tekshiruvni kelishish uchun buyurtma mazkur Nizom talablari asosida Axborot tizimiga joylashtirilmagan bo‘lsa;
 jismoniy va yuridik shaxslarning murojaatlari to‘g‘risidagi qonunchilik talablari buzilgan holda tekshiruvni o‘tkazish tashabbus qilingan taqdirda;
 faoliyatini vaqtincha to‘xtatgan yoki faoliyati tugatilgan tadbirkorlik subyektlarida tekshiruv o‘tkazish tashabbus qilingan taqdirda;
 tadbirkorlik subyektida tekshiruv o‘tkazishni tashabbus qilishga asos qilingan holatlar o‘z tasdig‘ini topmaganda;
 tadbirkorlik subyektlari faoliyati bilan bog‘liq boshqa qonunchilik talablari buzilganda.
 15. Nazorat qiluvchi organ tekshiruvni o‘tkazish kelishilgan kundan boshlab uch ish kuni ichida tekshiruv o‘tkazish to‘g‘risida buyruq (qaror, farmoyish) qabul qiladi hamda bir ish kunida Axborot tizimiga kiritadi.
 Buyruqda (qarorda, farmoyishda) tekshiruv o‘tkazish uchun mazkur Nizomning 8-bandida nazarda tutilgan asoslarning biri, nazorat qiluvchi organning tekshiruvda ishtirok etadigan mas’ul xodimlari tarkibi, tekshiriladigan tadbirkorlik subyektining nomi (filiali yoki shoxobchasi), soliq to‘lovchining identifikatsiya raqami yoki jismoniy shaxsning shaxsiy identifikatsiya raqami, manzili, tekshiruv maqsadi, muddati, tekshiriladigan faoliyat davri va tekshiruv Axborot tizimida ro‘yxatga olinganligini tasdiqlovchi tekshiruv kodi ko‘rsatiladi hamda tekshiruv dasturi ilova qilinadi.
 16. Tadbirkorlik subyektida ikki yoki undan ortiq nazorat qiluvchi organlar tomonidan o‘tkaziladigan tekshiruvlarni vakolatli organ bilan kelishish Axborot tizimi orqali har bir organ tomonidan alohida amalga oshiriladi.
 17. Nazorat qiluvchi organ “xavfni tahlil etish” tizimi natijalariga asosan o‘tkaziladigan tekshiruvlarning boshlanishi haqida kamida o‘n ish kuni oldin tadbirkorlik subyektini uning Axborot tizimidagi shaxsiy kabineti yoki pochta aloqasi (agar elektron shaklda xabardor etishning texnik imkoniyati mavjud bo‘lmasa) orqali xabardor qilishi shart.
 Bunda, qonunchilik hujjatlarida tadbirkorlik subyektini tekshiruv haqida xabardor etish uchun ko‘proq muddat o‘rnatilgan bo‘lsa, xabardor etish tegishli qonunchilik hujjatida belgilangan muddatda amalga oshiriladi.
 Tadbirkorlik subyektini tekshiruv haqida belgilangan tartibda xabardor qilmasdan tekshiruv o‘tkazishga yo‘l qo‘yilmaydi.
 Xabarnomada tekshiruv o‘tkazish muddati va predmeti, taraflarning qonunchilikda belgilangan huquq va majburiyatlari, korrupsiyaviy huquqbuzarliklar uchun taraflarning javobgarligi, korrupsiya alomatlari vujudga kelganda xabar berish tartibi, mansabdor shaxslarning harakatlari ustidan shikoyat berish tartibi va manfaatlar to‘qnashuvi bilan bog‘liq masalalar majburiy tartibda ko‘rsatilishi lozim.
 Xabarnoma tadbirkorlik subyektiga Axborot tizimi orqali jo‘natiladi va ushbu tizimning ma’lumoti bilan tasdiqlanadi yoki pochta orqali buyurtma xat bilan tadbirkorlik subyektiga jo‘natiladi hamda u jo‘natilgandan keyin uch kun o‘tgach topshirilgan hisoblanadi.
 Tekshiruv boshlanishi haqida xabarnomani olgan tadbirkorlik subyekti tekshiruv o‘tkazilishidan oldin yuridik manzilini o‘zgartirgan yoki boshqa tadbirkorlik subyektiga qo‘shib yuborilgan hollarda tekshiruv nazorat qiluvchi organ tomonidan qayta xabardor qilmasdan o‘tkaziladi.
 Tadbirkorlik subyekti Axborot tizimi yoki pochta aloqasi orqali yuborilgan tekshiruv boshlanishi haqida xabarnomani shaxsan olmaganligi tekshiruv o‘tkazishga to‘sqinlik qilmaydi.
 18. Nazorat qiluvchi organning mas’ul xodimlari tekshiruv boshlanishidan oldin tadbirkorlik subyekti rahbarini (rahbar vazifasini bajaruvchi shaxsni) tekshiruv maqsadi bilan tanishtiradi, unga o‘z xizmat guvohnomasi va tekshiruv o‘tkazish huquqini beruvchi maxsus guvohnomani ko‘rsatadi, tekshiruvni o‘tkazishga asos bo‘lgan hujjatlar (tekshiruv o‘tkazish kelishilganligi yoki vakolatli organ tekshiruv haqida xabardor etilganligini tasdiqlovchi hujjat nusxasi, nazorat qiluvchi organning tekshiruv o‘tkazish to‘g‘risidagi buyrug‘i va tekshiruv dasturi) nusxalarini tilxat olgan holda taqdim qiladi, shuningdek, Axborot tizimiga tekshiruvning unikal kodini kiritish orqali tekshiruvga doir ma’lumotlarni olish huquqini tushuntiradi, ushbu Nizomning 40-bandi o‘n birinchi xatboshisida belgilangan hollar bundan mustasno.
 Tadbirkorlik subyekti o‘z so‘roviga ko‘ra o‘tkazilayotgan tekshiruv haqidagi axborotni Axborot tizimidan bepul real vaqt rejimida Internet tarmog‘i orqali yoki qisqa xabar (SMS) ko‘rinishida olishi mumkin.
 19. Tekshiruv o‘tkazish uchun asos bo‘lgan hujjatlar nusxasi tekshirilayotgan tadbirkorlik subyektiga tilxat olingan holda topshirilgan kun tekshiruvni o‘tkazish boshlangan kun hisoblanadi.
 Tekshirilayotgan tadbirkorlik subyektining tekshiruv o‘tkazish uchun asos bo‘lgan hujjatlarni olishdan bosh tortganligi tekshiruvni bekor qilish uchun asos bo‘lmaydi.
 Tekshirilayotgan tadbirkorlik subyekti mazkur hujjatlarni olishdan bosh tortgan taqdirda, bu haqda nazorat qiluvchi organning mansabdor shaxsi tomonidan dalolatnoma tuziladi. Bunda, dalolatnoma rasmiylashtirilgan vaqt tekshiruvni o‘tkazish boshlangan vaqt hisoblanadi.
 20. Nazorat qiluvchi organning mas’ul xodimlari tadbirkorlik subyekti tomonidan taqdim etilgan Tekshiruvlarni ro‘yxatga olish kitobini qonunchilikda belgilangan tartibda to‘ldirishi shart.
 21. Tekshiruvni faqat tekshiruv o‘tkazishga ruxsat berilgan nazorat qiluvchi organ va uning tekshiruv o‘tkazish huquqini beruvchi maxsus guvohnomaga ega bo‘lgan mansabdor shaxslari o‘tkazishga haqli.
 Nazorat qiluvchi organning tegishli tarkibiy bo‘linmasi tomonidan o‘tkaziladigan tekshiruvga uning boshqa tarkibiy bo‘linmalarining tadbirkorlik subyektlari faoliyatini tekshirish huquqiga ega bo‘lgan mansabdor shaxslari jalb etilishi mumkin.
 Nazorat qiluvchi organ tekshiruvni o‘zining hududiy bo‘linmalariga yuklatishga haqli.
 22. Nazorat qiluvchi organning mansabdor shaxslari Tekshiruvlarni ro‘yxatga olish kitobini to‘ldirishdan bosh tortgan taqdirda yoki mazkur Nizomning 18-bandida ko‘rsatilgan hujjatlarni to‘liq taqdim etmagan hamda tekshiruvga nazorat qiluvchi organning buyrug‘ida (qarori, farmoyishi) ko‘rsatilmagan boshqa shaxslarni jalb etish holatlarida, tekshiruvga shartnoma asosida auditorlik tashkilotlari va (yoki) ekspertlarni jalb etish holatlari bundan mustasno, tadbirkorlik subyekti tekshiruv o‘tkazilishiga yo‘l qo‘ymaslikka hamda ushbu holat haqida vakolatli organga, Savdo-sanoat palatasiga va prokuratura organlariga xabar berishga haqli.
 23. Nazorat qiluvchi organlar tomonidan tadbirkorlik subyektlari faoliyatida o‘tkaziladigan tekshiruvlar muddati vakolatli organ bilan kelishish yoki vakolatli organni xabardor etish tartibida o‘tkaziladigan tekshiruvlar ro‘yxatlarida belgilangan muddatlardan oshmasligi shart.
 24. Tekshiruv o‘tkazish jarayonida nazorat qiluvchi organning mansabdor shaxslari o‘z vakolatlari va tekshiruv dasturida belgilangan masalalar doirasidan chetga chiqmasligi lozim.
 25. Tekshiruv tadbirkorlik subyektining ish vaqti davomida o‘tkaziladi.
 26. Tadbirkorlik subyekti faoliyatida o‘tkaziladigan tekshiruvlarda uning so‘roviga ko‘ra Savdo-sanoat palatasining vakillari, tadbirkorlik subyektlari birlashmalarining a’zosi bo‘lgan tadbirkorlik subyektining faoliyatida tekshiruv o‘tkazishda esa mazkur birlashmalar vakillari ishtirok etishi mumkin.
 Tekshiruv davomida tadbirkorlik subyektiga soliq maslahatchilari, tarjimon va (yoki) advokatlar tomonidan shartnoma asosida tegishli xizmatlar ko‘rsatilishi mumkin.
 Nazorat qiluvchi organning mansabdor shaxslari tekshiruv boshlanishidan oldin tadbirkorlik subyekti rahbariga (rahbar vazifasini bajaruvchi shaxsga) mazkur bandning birinchi va ikkinchi xatboshilarida nazarda tutilgan shaxslarni tekshiruvda ishtirok etishga jalb qilish huquqini tushuntiradi hamda bu haqda tadbirkorlik subyekti rahbari (rahbar vazifasini bajaruvchi shaxs) tomonidan tekshiruv o‘tkazishga asos bo‘lgan hujjatlar nusxalari olinganligini tasdiqlovchi tilxatda ma’lumot qayd etiladi.
 Tadbirkorlik subyekti tomonidan ma’lum qilingan mazkur bandning birinchi va ikkinchi xatboshilarida nazarda tutilgan shaxslarning tekshiruvda ishtirok etish uchun yetib kelmasligi tekshiruv o‘tkazilishiga to‘sqinlik qilmaydi.
 27. Tekshiruv davomida nazorat qiluvchi organning mansabdor shaxslari hamda tekshirilayotgan tadbirkorlik subyektlari ushbu Nizomda belgilangan huquqlardan foydalanadilar va majburiyatlarga amal qiladilar.
 28. Tekshiruv bilan tadbirkorlik subyektining bevosita tekshiruv predmeti bilan bog‘liq bo‘lgan faoliyat davri qamrab olinadi. Bunda:
 tekshiruv o‘tkazish vaqtidan oldingi uch kalendar yildan, moliya-xo‘jalik faoliyati bilan bog‘liq bo‘lgan masalalarda esa besh kalendar yildan ko‘p bo‘lmagan muddatdagi faoliyat qamrab olinishi mumkin;
 tekshiruvni o‘tkazayotgan nazorat qiluvchi organ tomonidan ilgari tekshirilgan faoliyat davri, predmeti va obyekti bo‘yicha qayta tekshiruv o‘tkazilmaydi.
 29. Tadbirkorlik subyekti rahbari (rahbar vazifasini bajaruvchi shaxs) tekshiruvda ishtirok eta olmagan, talab etilgan hujjatlar taqdim etilmagan yoki sohaviy mutaxassislar mavjud bo‘lmagan taqdirda, tekshiruv nazorat qiluvchi organning buyrug‘i (qarori, farmoyishi) asosida to‘xtatilishi hamda nazorat qiluvchi organning asoslantirilgan murojaatiga ko‘ra tekshiruv yoki uning qolgan muddati vakolatli organ bilan kelishilgan holda boshqa vaqtga ko‘chirilishi mumkin.
 Muddati ko‘chirilgan tekshiruvni o‘tkazish tekshiruv to‘xtatilgan oydan keyingi oyning so‘nggi kunidan kechiktirmasdan ta’minlanishi lozim. Ushbu muddatda o‘tkazilmagan tekshiruv o‘tkazilmagan deb hisoblanadi. Bunday tekshiruv keyinchalik umumiy tartibda o‘tkazilishi mumkin.
 30. Tekshiruv muddatini maksimal uzaytirish nazorat qiluvchi organning asoslantirilgan so‘roviga muvofiq vakolatli organ bilan kelishilgan holda faqatgina bir marta va dastlab belgilangan tekshiruv muddatidan oshmagan muddatga amalga oshirilishi mumkin. Bunda, dastlab o‘tkazilgan va uzaytirilayotgan tekshiruvlarning jami muddatlari qonunchilikda belgilangan tekshiruvlarni o‘tkazish muddatlaridan oshmasligi kerak.
 31. Tekshiruv muddatini ko‘chirish va uzaytirish tekshiruv o‘tkazishni kelishish uchun belgilangan tartibda amalga oshiriladi. Bunda, xabardor etish tartibida o‘tkaziladigan tekshiruvlar muddatini uzaytirish va ko‘chirish vakolatli organ bilan kelishilgan holda amalga oshiriladi.
 32. Tekshiruvni tadbirkorlik subyekti ro‘yxatdan o‘tgan yoki faoliyat yuritayotgan manzilda o‘tkazish imkoniyati bo‘lmagan taqdirda, uni tadbirkorlik subyektining yozma roziligi bilan ushbu subyekt ro‘yxatdan o‘tgan yoki faoliyat yuritayotgan hududdagi nazorat qiluvchi organ binosida o‘tkazish mumkin.
 33. Tekshiruvlar natijalari tekshiruv dalolatnomasi bilan rasmiylashtiriladi. Tekshiruv dalolatnomasi kamida ikki nusxada tuziladi.
 Bir kunlik muddatda o‘tkaziladigan tekshiruv dalolatnomasi tekshiruv o‘tkazilgan kunda, muddati bir kundan ortiq bo‘lgan tekshiruv bo‘yicha esa, tekshiruv muddatining oxirgi kunidan kechiktirmasdan rasmiylashtirilishi shart.
 Bunda, tekshiruv dalolatnomasining nusxalari nazorat qiluvchi organning mansabdor shaxslari va tadbirkorlik subyektining rahbari (rahbar vazifasini bajaruvchi shaxs) tomonidan imzolanadi, bir nusxasi tadbirkorlik subyekti rahbariga (rahbar vazifasini bajaruvchi shaxsga) uni olgan sanani ko‘rsatgan holda imzo qo‘ydirib topshiriladi.
 34. Tekshirilgan tadbirkorlik subyekti o‘tkazilgan tekshiruv natijasi bo‘yicha o‘z e’tirozlarini dalolatnomada yozma ravishda aks ettirishi mumkin.
 35. Tekshirilgan tadbirkorlik subyekti tekshiruv dalolatnomasini olishdan va (yoki) uni imzolashdan bosh tortganda, nazorat qiluvchi organning mansabdor shaxsi bu haqda dalolatnomaga qayd etadi va shu paytdan e’tiboran tekshiruv tugagan hisoblanadi.
 Bu holda tekshiruv dalolatnomasining bir nusxasi u tuzilgan kundan keyingi ish kunidan kechiktirmasdan tadbirkorlik subyektiga pochta orqali buyurtma xat bilan yuboriladi.
 36. O‘tkazilgan tekshiruv natijalari bo‘yicha tuzilgan dalolatnoma, qayd etilgan qonunbuzilish holatlari va tekshiruv o‘tkazish haqida tadbirkorlik subyekti xabardor etilganligini tasdiqlovchi hujjatlar (pochta kvitansiyasi va elektron axborot tizimlarining ma’lumotlari) tekshiruv yakunlangandan so‘ng uch ish kuni ichida, tadbirkorlik subyektiga nisbatan qo‘llanilgan ta’sir choralari to‘g‘risidagi ma’lumotlar (yozma ko‘rsatma, ma’muriy huquqbuzarlik to‘g‘risidagi bayonnoma, jarimalarni qo‘llash to‘g‘risida qarorlar va sud qarorlari) mazkur choralar qo‘llanilgandan so‘ng bir ish kunidan kechiktirilmasdan nazorat qiluvchi organlar tomonidan Axborot tizimiga kiritilishi lozim.
 37. Tekshiruv natijasida aniqlangan bank siri va qonun bilan qo‘riqlanadigan boshqa sirlarga oid ma’lumotlar Axborot tizimiga kiritilmaydi.
 Tekshiruvda jinoyat alomatlari aniqlangan taqdirda, nazorat qiluvchi organ darhol huquqni muhofaza qiluvchi organga xabar berishi hamda tekshiruv yakunlangan vaqtdan boshlab o‘n kun ichida ushbu holat bo‘yicha barcha hujjatlarni yuborishi shart. Soliq tekshiruvida jinoyat alomatlari aniqlangan taqdirda esa, bu haqda xabar berish soliq qonunchiligiga muvofiq amalga oshiriladi.
 38. O‘rnatilgan tartibda tasdiqlangan vakolatli organni xabardor etish tartibida o‘tkaziladigan tekshiruvlar ro‘yxatida (keyingi o‘rinlarda — Ro‘yxat) belgilangan tekshiruvlar nazorat qiluvchi organlar tomonidan ularni Axborot tizimida ro‘yxatdan o‘tkazish orqali vakolatli organni xabardor etish tartibida o‘tkaziladi.
 39. Ro‘yxatda nazarda tutilgan holatlar bo‘yicha xabardor etish tartibida o‘tkaziladigan tekshiruvlarning tashabbusi nazorat doirasining o‘ziga xos xususiyatlaridan kelib chiqib, Ro‘yxatda belgilangan tartibda tizimli ravishda amalga oshiriladi.
 Vakolatli organni xabardor etgan holda tekshiruvlarni o‘tkazish ushbu Nizomning 8-bandida nazarda tutilgan asoslar va tartib bo‘yicha ham tashabbus qilinishi mumkin.
 Agar jismoniy va yuridik shaxslarning murojaatlarida bir nechta masala ko‘rsatilib, ulardan hech bo‘lmaganda bittasi kelishish tartibida tekshiruv o‘tkazilishini talab qilsa, tekshiruv vakolatli organ bilan kelishilgan holda o‘tkaziladi.
 40. Vakolatli organni xabardor etgan holda tekshiruvlarni o‘tkazishdan oldin Axborot tizimiga quyidagi ma’lumotlar kiritiladi:
 tekshiruv o‘tkazadigan nazorat qiluvchi organning nomi;
 tekshiruv o‘tkaziladigan tadbirkorlik subyektining nomi (filiali yoki shoxobchasi), soliq to‘lovchining identifikatsiya raqami yoki jismoniy shaxsning shaxsiy identifikatsiya raqami, IFUT kodi va manzili;
 tekshiruv o‘tkazish uchun asos (ishonchli ma’lumotlarni tasdiqlovchi hujjatlar yoki tekshiruv o‘tkazish yuzasidan tasdiqlangan grafik);
 talablari buzilishi mumkin bo‘lgan normativ-huquqiy hujjat to‘g‘risidagi ma’lumot;
 tekshiruv o‘tkazish muddati;
 tekshiruv predmeti;
 tekshiriladigan faoliyat davri;
 tekshiruv o‘tkazish to‘g‘risida buyruq (qaror, farmoyish).
 Tekshiruv predmeti talablari tekshiriladigan faoliyatga doir normativ-huquqiy hujjatlarga to‘la mos bo‘lishi shart.
 Ro‘yxatda nazarda tutilgan ayrim tekshiruvlar ular boshlangandan so‘ng 24 soat ichida nazorat qiluvchi organlar tomonidan ushbu bandda ko‘rsatilgan ma’lumotlarni Axborot tizimiga kiritish orqali ro‘yxatga olinadi.
 41. Ro‘yxatda ko‘rsatilgan ikki yoki undan ortiq nazorat qiluvchi organlar tomonidan o‘tkaziladigan tekshiruvlar bo‘yicha vakolatli organni xabardor qilish har bir organ tomonidan alohida amalga oshiriladi.
 42. Xabardor etish tartibida o‘tkaziladigan tekshiruvlar ushbu Nizomning 4-bobida belgilangan tartibda amalga oshiriladi.
 43. Vakolatli organ nazorat qiluvchi organlar tomonidan tekshiruvlar belgilangan tartibda o‘tkazilganligini Axborot tizimi orqali doimiy ravishda monitoring qilib boradi.
 44. Vakolatli organ tomonidan monitoring natijalariga ko‘ra nazorat qiluvchi organlarning mansabdor shaxslari tadbirkorlik subyektlari faoliyatida noqonuniy tekshiruv o‘tkazganligi yoki tekshiruv davomida qonunbuzilish holatlariga yo‘l qo‘yganligi aniqlanganda ularni belgilangan tartibda javobgarlikka tortish choralari ko‘riladi.
 45. Tadbirkorlik subyektlari faoliyatida o‘tkaziladigan tekshiruvlarning qonuniyligi ustidan jamoatchilik nazorati Savdo-sanoat palatasi va uning hududiy boshqarmalari hamda qonunchilikda belgilangan shaxslar tomonidan amalga oshiriladi.
 46. Profilaktika tadbiri nazorat qiluvchi organlarning mansabdor shaxslari tomonidan tadbirkorlik subyektlariga amaldagi qonunchilik hujjatlari va ularga kiritilgan o‘zgartirishlarni tushuntirish, ularning talablari buzilishining oldini olishga qaratilgan tavsiyalar, shuningdek, tadbirkorlik subyektining faoliyat xususiyatlaridan kelib chiqqan holda unga soliq, bojxona va boshqa to‘lovlar yuzasidan berilgan imtiyozlar va preferensiyalar haqida tushuntirishlar berish maqsadida o‘tkaziladi.
 47. Nazorat qiluvchi organlar tomonidan tadbirkorlik subyektlarida profilaktika tadbirlari vakolatli organ bilan kelishgan holda tasdiqlangan choraklik reja-grafiklar asosida quyidagi shakllarda amalga oshiriladi:
 bevosita joyiga chiqmagan va tadbirkorlik subyektlari faoliyatiga aralashmagan holda huquqiy targ‘ibot, seminarlar, tushuntirish ishlari va amaliy mashg‘ulotlar tashkil etish;
 tadbirkorlik subyektlariga pochta aloqasi yoki elektron axborot tizimlari orqali ularning faoliyati yuzasidan qonunchilik talablari buzilishining oldini olishga qaratilgan tavsiyalar, tadbirkorlik subyekti faoliyat yuritayotgan sohada sodir etilayotgan tizimli huquqbuzarliklarning sabablari va ularga imkon beruvchi shart-sharoitlar bo‘yicha xabarnomalar yuborish;
 amaldagi qonunchilik talablarini tushuntirish yuzasidan ommaviy axborot vositalarida chiqishlar qilish;
 tadbirkorlik faoliyatini amalga oshirishda yuzaga kelayotgan muammolarni ommaviy muhokama qilish maqsadida Internet jahon axborot tarmog‘ida veb-saytlar, shu jumladan, ijtimoiy tarmoqlarda blog va chatlarni tashkil etish;
 “ochiq eshiklar kuni” tadbirlarini tashkil etish va ularda qatnashish;
 tadbirkorlik subyektlarini qonunchilik talablari aks ettirilgan tarqatma materiallar va boshqa qo‘llanmalar bilan ta’minlash.
 Yong‘in xavfsizligini, fuqaroviy va xizmat quroli hamda uning o‘q-dorilari, sanoat uchun mo‘ljallangan portlovchi materiallar, pirotexnika buyumlari, giyohvandlik vositalari, psixotrop moddalar, ularning analoglari va prekursorlar saqlanadigan joylar (obyektlar)ning texnik mustahkamligini, obyekt ichki va ruxsat berish rejimini ta’minlash maqsadida o‘tkaziladigan profilaktika tadbirlari tadbirkorlik subyektlariga tegishli obyektlarni ko‘zdan kechirish orqali amalga oshirilishi mumkin.
 O‘tkazilgan profilaktika tadbirlari bo‘yicha bayonnoma yuritilib, qayd etilgan muammolarni bartaraf etish bo‘yicha takliflar ishlab chiqiladi.
 O‘tkazilgan profilaktika tadbirlari to‘g‘risidagi ma’lumotlar nazorat qiluvchi organlar tomonidan Axborot tizimga kiritib boriladi.
 48. Profilaktika tadbiri jarayonida sodir etilishi mumkin bo‘lgan qonunbuzilish holatlarini aniqlash, ularga barham berish, shuningdek, ularni bartaraf etish yuzasidan aniq tavsiyalar va amaliy yordamlar beriladi.
 49. Davlat tomonidan nazorat qilishning tegishli sohasida qonunchilik takomillashgan taqdirda, nazorat qiluvchi organlar yangi qabul qilingan normativ-huquqiy hujjatlarning mazmun va mohiyatini profilaktika tadbirlarini amalga oshirish doirasida tadbirkorlik subyektlariga tushuntirishlari zarur.
 50. Profilaktika tadbiri jarayonida aniqlangan kamchiliklarni asos qilib tekshiruvlarni tashabbus qilishga yo‘l qo‘yilmaydi.
 51. Profilaktika tadbirini o‘tkazish uchun vakolatli organ bilan kelishish yoki uni xabardor qilish talab etilmaydi.
 52. Profilaktika tadbiri o‘rnatilgan tartibda tasdiqlangan reja-grafiklar asosida tizimli ravishda o‘tkazib boriladi.
 Tadbirkorlik subyektlari o‘rtasida profilaktika tadbirlarini o‘tkazish reja-grafigi tadbirkorlik subyektlari tomonidan huquqbuzarliklar sodir etilishining oldini olish va ularni bartaraf etish choralarini ko‘rish maqsadida ularga tizimli ravishda yo‘l qo‘yish va qasddan sodir etilmagan qonunbuzilishlar sabablari tahlilidan kelib chiqib ishlab chiqilishi lozim.
 53. Profilaktika tadbirlarini o‘tkazishda tadbirkorlik subyektlarining faoliyatiga aralashish, ularning huquqlari, erkinliklari va qonuniy manfaatlarini cheklash, tadbirkorlik subyekti faoliyatiga doir hujjatlar va tushuntirishlar talab qilib olish, tekshiruvlar o‘tkazish va har qanday huquqiy ta’sir choralarni qo‘llashga yo‘l qo‘yilmaydi.
 54. Profilaktika tadbiri jarayonida aniqlangan kamchiliklar bo‘yicha ularning xususiyatlaridan kelib chiqqan holda nazorat qiluvchi organ mansabdor shaxsi tadbirkorlik subyektiga ularni bartaraf etishda ko‘maklashadi, shu jumladan, sohani tartibga soluvchi qonunchilik bilan ta’minlaydi, kamchiliklarni bartaraf etish bo‘yicha tushuntirishlar yoki tavsiyalar beradi.
 55. Profilaktika tadbirini o‘tkazish natijasi bo‘yicha nazorat qiluvchi organ Axborot tizimga quyidagi ma’lumotlarni kiritadi:
 profilaktika tadbirini o‘tkazgan nazorat qiluvchi organ va uning tegishli tarkibiy bo‘linmasi nomi;
 profilaktika tadbirining shakli;
 profilaktika tadbiri ommaviy ravishda o‘tkazilgan taqdirda unda ishtirok etgan tadbirkorlik subyektlarining umumiy soni, o‘tkazilgan tadbir bayoni;
 profilaktika tadbiri manzilli amalga oshirilganda unda qatnashgan tadbirkorlik subyektlari soni va ularga berilgan tavsiya va xabarnomalar soni va mazmuni;
 ommaviy axborot vositalarida chiqishlar, Internet jahon axborot tarmog‘ida veb-saytlar, shu jumladan, ijtimoiy tarmoqlarda blog va chatlar orqali o‘tkazilgan muhokamalar, ular o‘tkazilgan sana, manzili (ommaviy axborot vositalaridagi ko‘rsatuv yoki loyiha nomi, muhokamaning Internet jahon axborot tarmog‘idagi manzili).
 56. Nazorat qiluvchi organlar har chorak yakunlari bo‘yicha keyingi oyning 10 sanasigacha mazkur Nizomning 55-bandida belgilangan ma’lumotlarni Axborot tizimga kiritib boradi.
 57. Tadbirkorlik subyektlari faoliyatida ko‘p takrorlanuvchi qonunbuzilish holatlarining oldini olish maqsadida:
 nazorat qiluvchi organlar har yarim yil yakunlari bo‘yicha 1-avgustga qadar, yil yakunlari bo‘yicha 1-fevralga qadar ular tomonidan amalga oshirilgan tekshiruv va profilaktika tadbirlari tahlilini vakolatli organga kiritadi;
 vakolatli organ har yarim yil yakunlari bo‘yicha 1-sentabrga qadar, yil yakunlari bo‘yicha 1-martga qadar tadbirkorlik subyektlari faoliyatida ko‘p takrorlanuvchi huquqbuzarliklar hamda ular sodir etilishining oldini olish bo‘yicha chora-tadbirlar to‘g‘risida ma’lumotni Axborot tizimiga joylashtiradi va jamoatchilikka e’lon qiladi.
 58. Vakolatli organ va nazorat qiluvchi organlarning mansabdor shaxslari mazkur Nizom talablariga rioya etilishi, tekshiruv munosabati bilan o‘ziga ma’lum bo‘lgan tijorat siri, xizmat siri va qonun bilan qo‘riqlanadigan boshqa sirlar, shuningdek, oshkor etilmaydigan axborotlar muhofaza qilinishini ta’minlashi shart.
 59. Nazorat qiluvchi organlarning:
 rahbarlari tekshiruv o‘tkazishni kelishish yoki vakolatli organni tekshiruv o‘tkazish to‘g‘risida xabardor etish uchun taqdim etilgan ma’lumotlarning ishonchliligi va to‘liqligi hamda tekshiruvlarni qonunchilikda belgilangan tartibda Axborot tizimida ro‘yxatdan o‘tkazgandan so‘ng amalga oshirilishi uchun;
 mansabdor shaxslari o‘z vakolatlari va nazorat sohasidan tashqari masalalar bo‘yicha har qanday tekshiruv o‘tkazilmasligi hamda tekshiruvlarni qonunchilikda belgilangan tartibda Axborot tizimida ro‘yxatdan o‘tkazgandan so‘ng amalga oshirilishi, shuningdek, o‘tkazilgan tekshiruvlar bo‘yicha zarur hujjatlarning o‘z vaqtida Axborot tizimiga kiritilishi uchun javobgardir.
 60. Tadbirkorlik subyektlari ularda o‘tkazilayotgan tekshiruv haqidagi hamda ularning faoliyatini tekshirayotgan nazorat qiluvchi organlar to‘g‘risidagi ma’lumotni vakolatli organdan yozma shaklda yoki axborot-kommunikatsiya texnologiyalaridan, shu jumladan Axborot tizimidan foydalangan holda elektron shaklda bepul olishga haqlidir.
 61. Tashabbus qilingan va o‘tkazilgan tekshiruvdan norozi bo‘lgan tadbirkorlik subyektlari nazorat qiluvchi organlarning yuqori tashkilotlariga, vakolatli organga, Savdo-sanoat palatasiga yoki belgilangan tartibda sudga murojaat qilish huquqiga ega.
 62. Mazkur Nizom talablarining buzilishida aybdor bo‘lgan shaxslar qonunchilikda belgilangan tartibda javob beradilar.